มวยถูกคู่
เพียงแค่ ยิ่งลักษณ์ ชินวัตร ผู้ได้รับการโหวตจากรัฐสภาเป็นนายกรัฐมนตรีคนที่ 28 ของไทย
6 ส.ค. 2554

เพียงแค่ ยิ่งลักษณ์ ชินวัตร ผู้ได้รับการโหวตจากรัฐสภาเป็นนายกรัฐมนตรีคนที่ 28 ของไทย 
ออกมายอมรับว่า ธีระชัย ภูวนาถนรานุบาล เป็นหนึ่งในแคนดิเดตที่อาจจะได้ดำรงตำแหน่งรัฐมนตรีว่าการกระทรวงการคลัง โดยเบื้องต้นได้พูดคุยกับคุณธีระชัยแล้ว “ท่านก็เป็นแคนดิเดตที่มองเอาไว้” 
แค่เนียะแหละ คุณธี ก็โดนรับน้องซะน่วม นี่ขนาดเรียนจบ ปปร.มาหลายปีแล่วนะเนี่ย ยังโดนรับน้องซ้า 
กรณ์ จาติกวณิช สส. ระบบบัญชีรายชื่อ พรรคประชาธิปัตย์ อดีตขุนคลัง ทวีตข้อความลงในทวิตเตอร์ส่วนตัว “KornDemocrat” ว่า “ความเชื่อมั่นต่อการทำงานขององค์กรอิสระจะเป็นอย่างไร หลังจากผู้มีอำนาจบริหารองค์กรรับใช้ฝ่าย กม.จนออกนอกหน้า &amp; ได้รับการตอบแทนด้วยตำแหน่งรัฐมนตรี”
ปั๊ด! เหน็บซะหนัก นี่ขนาดยังไม่ได้ทำหน้าที่ฝ่ายแค้น เฮ้ย ฝ่ายค้านเต็มที่นะเนี่ยยย...
บรรดาเซียนติดขอบริงไซด์ต่างซู้ดปาก บอกว่ามวยคู่นี้ถูกคู่ สนามเปิดเมื่อไหร่ชกกันมันระเบิด ชนิดศึกวันทรงชัยต้องถอยปายยย
ฝ่ายแดง คุณธี ศิษย์ปู น้ำเลี้ยงดี การ์ดสูงดีไม่มีตก หมัดหนัก วงในเหนียวแน่น เตะขาพับคู่แข่งได้ตาหลอด เผลอเตะตัดขา เผลอเตะตัดขา 
คู่แข่งโดนกันมาเยอะ ทั้งที่วังบางขุนพรหมยันทุ่งวิทยุ ลีลาแบบนี้ พงษ์ศิริ พ. ร่วมฤดี ยังชิดซ้าย อิๆๆ
ฝ่ายน้ำเงิน กรณ์ ค่ายพระแม่ธรณี นั้น เป็นมวยชั้นเชิงประสบการณ์สูง ลีลาพลิ้ว ชอบคลุกวงใน สูงยาวเข่าดี แต่ไม่ค่อยตีเข่า ออกหมัดเบา ค่อนข้างเป็นสิงห์สำอาง แต่เตะก้านคอสะบัดช่อเหมียนกัลล์ เผลอเป็นโดน...
ก่อนหน้านี้ ขณะที่กรณ์เป็นแชมป์เจ้าของเข็มขัดขุนคลัง เคยแสดงท่าทีไม่พอใจธีระชัยที่ออกมาแถลงว่าไม่สามารถเอาผิด ยิ่งลักษณ์ ได้ด้วย พ.ร.บ.หลักทรัพย์ ในกรณีที่ ยิ่งลักษณ์ ชี้แจงต่อ ก.ล.ต. เมื่อเดือน มี.ค. 2549 ว่า ครอบครัวชินวัตรไม่มีความเกี่ยวข้องกับกองทุน 2 แห่ง หรือเกี่ยวข้องกับบริษัท วินมาร์ค ซึ่งเป็นผู้ถือหุ้นในบริษัท เอสซี แอสเสท อยู่ 20% และถือหุ้นในบริษัท ชินคอร์ป อยู่ส่วนหนึ่ง
และมิได้ดำเนินการใดๆ ต่อ ยิ่งลักษณ์ ที่ถือหุ้นบริษัท ชินคอร์ป 20 ล้านหุ้นแทน พ.ต.ท.ทักษิณ ชินวัตร
ขณะที่คุณธีก็สวนหมัดทวีตโต้ว่า ทำงานตามหลักการกฎหมาย ไม่ละเว้น
มวยคู่นี้จะชกกันอีกหลายยก เกาะขอบเวทีไว้ให้ดี...ใครเลือดกบปาก...